Komisijos sprendimas
1992 m. gruodžio 21 d.
įsteigiantis kilmės pavadinimų, geografinių nuorodų ir specifinio pobūdžio sertifikatų mokslo komitetą
(93/53/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
kadangi, registruojant kilmės pavadinimus ir geografines nuorodas, Bendrijos kilmės pavadinimų ir geografinių nuorodų apsaugos sistemoje gali reikėti, viena vertus, ištirti problemas, susijusias su pavadinimo bendriniu pobūdžiu ir veiksniais, į kuriuos reikia atsižvelgti apibrėžiant žemės ūkio ir maisto produktų kilmės pavadinimus ir geografines nuorodas, o, antra vertus, taikyti sąžiningos konkurencijos komerciniuose sandoriuose kriterijus ir atsižvelgti į vartotojų klaidinimo pavojų, kaip apibrėžta Tarybos reglamento (EEB) Nr. 2081/92 [1] 13 ir 14 straipsniuose tais atvejais, kai tarp kilmės pavadinimo arba geografinės nuorodos ir prekių ženklo, homonimų arba esamų produktų, kuriais teisėtai prekiaujama, yra prieštaravimas;
kadangi registruojant specifinio pobūdžio sertifikatus, Bendrijos specifinio pobūdžio sertifikatų apsaugos sistemoje gali reikėti ištirti problemas, susijusias su žemės ūkio ir maisto produktų tradicinio pobūdžio vertinimu;
kadangi ieškant tokių problemų sprendimo, reikia pasitelkti aukštos kvalifikacijos teisinį ar žemės ūkio pasirengimą turinčius ekspertus, svarbiausia išmanančius intelektinės nuosavybės teises;
kadangi dėl to tikslinga įsteigti mokslo komitetą, kuris padėtų Komisijai,
NUSPRENDĖ:
1 straipsnis
Šiuo sprendimu steigiamas mokslo komitetas, toliau - Komitetas, Komisijai padėti.
2 straipsnis
Komiteto užduotis - Komisijos prašymu tirti visas technines problemas, susijusias su Reglamento (EEB) Nr. 2081/92 ir Tarybos reglamento (EEB) Nr. 2082/92 [2] taikymu, registruojant žemės ūkio ir maisto produktų pavadinimus ir sprendžiant valstybių narių konfliktus, pirmiausia susijusius su:
1) veiksniais, į kuriuos reikia atsižvelgti, apibrėžiant geografines nuorodas ir kilmės pavadinimus bei jų išimtis, ypač išskirtinės reputacijos ir populiarumo atvejais;
2) bendriniu pobūdžiu;
3) tradicinio pobūdžio vertinimu;
4) kriterijų, susijusių su sąžininga konkurencija komerciniuose sandoriuose ir vartotojų klaidinimo pavojaus vertinimu, kai yra prieštaravimas tarp kilmės pavadinimo arba geografinės nuorodos ir prekių ženklo, homonimų ir esamų produktų, kuriais teisėtai prekiaujama.
3 straipsnis
1. Komisija komiteto nariais skiria aukštos kvalifikacijos ekspertus, turinčius kompetenciją 2 straipsnyje nurodytose srityse.
2. Komitetas susideda iš septynių narių ir septynių pakaitinių narių, kurie turi teisę dalyvauti posėdžiuose.
4 straipsnis
1. Komitetas iš savo narių renka pirmininką ir pirmininko pavaduotoją.
Jie išrenkami paprasta dauguma balsų.
2. Komisija Komitetui parūpina sekretoriatą.
5 straipsnis
Komiteto posėdžiai yra teisėti tik tuo atveju, jei juose dalyvauja visi nariai. Komitetas pateikia palankią nuomonę, kai už ją yra paduota daugiau balsų nei prieš ją. Kai balsai už ir prieš pasiskirsto po lygiai, susilaikiusieji laikomi balsavę už.
6 straipsnis
1. Nariai skiriami penkerių metų laikotarpiui, kuris gali būti atnaujinamas. Tačiau pirmininkas ir pirmininko pavaduotojas renkami dvejiems metams. Jie negali būti renkami šioms pareigoms tuoj pat pasibaigus antrajai jų dviejų metų kadencijai iš eilės. Už savo paslaugas nariai atlyginimo negauna.
2. Pasibaigus penkerių ar atitinkamai dvejų metų laikotarpiui, nariai, pirmininkas ir pirmininko pavaduotojas savo pareigas eina tol, kol juos pakeičia kitas asmuo arba kol jų paskyrimas yra pratęsiamas.
3. Kai narys, pirmininkas ar pirmininko pavaduotojas negali atlikti savo pareigų arba kai jis atsistatydina, likusiam kadencijos laikui jis pakeičiamas 3 ar atitinkamai 4 straipsnyje nustatyta tvarka.
7 straipsnis
1. Komitetas į posėdžius renkasi Komisijos atstovo prašymu.
2. Komisijos atstovas ir suinteresuoti Komisijos pareigūnai ir kiti tarnautojai dalyvauja Komiteto posėdžiuose.
3. Komisijos atstovas gali kviesti į šiuos posėdžius aukščiausios kvalifikacijos specialistus.
8 straipsnis
1. Komiteto posėdžiuose svarstomi klausimai, kuriais Komisija paprašė Komiteto nuomonės.
Komisija gali nurodyti laiką, per kurį tokia nuomonė turi būti pareikšta.
2. Kai dėl paprašytos nuomonės Komiteto nariai sutaria vieningai, jie parengia savo bendras išvadas. Jei vienbalsiškumo nėra, Komiteto sekretoriato atsakomybe parengtoje ataskaitoje įrašomos įvairios posėdžio metu priimtos pozicijos.
9 straipsnis
Kai Komisijos atstovas nariams praneša, kad prašomoji nuomonė yra susijusi su slapto pobūdžio klausimu, Komiteto nariai privalo neatskleisti informacijos, kurią jie sužino dirbdami Komitete.
Priimta Briuselyje, 1992 m. gruodžio 21 d.